Številka: 093-2/2019/216

Datum: 1. 12. 2022

Zadeva: Zapisnik 3. seje Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij

**Kraj in čas seje:** seja je potekala v veliki konferenčni dvorani Ministrstva za javno upravo na Langusovi 4 v Ljubljani (1. nadstropje), dne 28. novembra 2022 od 14.00 do 16.00 ure.

**Prisotni člani oziroma namestniki članov:** Maksimiljana Polak (Kabinet predsednika Vlade RS, v nadaljnjem besedilu: KPV), Luka Omladič (Ministrstvo za delo, družino, socialne zadeve in enake možnosti, v nadaljnjem besedilu: MDDSZ), Mihael Kelemina (Ministrstvo za kulturo, v nadaljnjem besedilu: MK), Aleš Ojsteršek (Ministrstvo za izobraževanje, znanost in šport, v nadaljnjem besedilu: MIZŠ), Uršula Majcen (Ministrstvo za obrambo, v nadaljnjem besedilu: MORS), Uroš Vajgl (Ministrstvo za okolje in prostor, v nadaljnjem besedilu: MOP), dr. Darij Krajčič (Ministrstvo za kmetijstvo, gozdarstvo in prehrano, v nadaljnjem besedilu: MKGP), Jure Trbič (Ministrstvo za javno upravo, v nadaljnjem besedilu: MJU), Matej Planko (predstavnik nevladnih organizacij, v nadaljnjem besedilu: NVO), Tina Divjak (NVO), Breda Krašna (NVO), Ema Verbnik (NVO), Igor Miljavec (NVO), Bojan Golčar (NVO), Borut Pelko (NVO), Tjaša Arko (predstavnica prostovoljskih organizacij, v nadaljnjem besedilu: PO), Zdenka Bevc Škof (PO) in Tilen Lah (PO).

**Ostali prisotni:** Tina Heferle (Ministrstvo za notranje zadeve, v nadaljnjem besedilu: MNZ), Mateja Mahkovec (MJU), Samra Mušić (Ministrstvo za zdravje, v nadaljnjem besedilu MZ), Jurček Nowakk (NVO), Tjaša Sobočan (SDP), Erika Lenčič Stojanovič (MJU), Kamal Izidor Shaker (MJU), Mojca Žerovec (MJU).

**Predlagan dnevni red:**

1. Pozdrav ministrice za javno upravo
2. Poročanje o izvedeni dopisni seji
3. Sprememba Poslovnika o delu Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij
4. Predlog priprave Strategije razvoja nevladnih organizacij do leta 2028 in Strategije razvoja prostovoljstva do leta 2028
5. Razpisi iz Sklada za razvoj NVO
6. Razno

Prejeta gradiva:

* Ad2: Zapisnik 1. dopisne seje (8. do 10. 9. 2021)
* Ad3: Osnutek spremembe Poslovnika o delu Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij

**Ad1. RAZPRAVA O DNEVNEM REDU in UVODNI POZDRAV**

Uvodoma je predsednik sveta Bojan Golčar pozdravil člane, še posebej je izrekel dobrodošlico novim članom in članicam. Po ugotovitvi sklepčnosti, je svet pričel z delom. Na seji je bilo prisotnih 18 članov sveta oziroma njihovih namestnikov.

Najprej je svet odločal o predlaganem dnevnem redu. Breda Krašna (NVO) je predlagala širitev dnevnega reda s točko »Smernice Vlade RS za sodelovanje z NVO,« ki bi postala 4. točka ostale točke na dnevnem redu se preštevilčijo. Tina Divjak (NVO) je podprla širitev dnevnega reda, saj gre za temeljno vsebino mandata sveta.

**SKLEP št. 1: Dnevni red se razširi s točko 4. Smernice vlade RS za sodelovanje z NVO. Svet je soglasno sprejel razširjen dnevni red.**

**POTRJEN DNEVNI RED:**

1. **Pozdrav ministrice za javno upravo**
2. **Poročanje o izvedeni dopisni seji**
3. **Sprememba Poslovnika o delu Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij**
4. **Smernice Vlade RS za sodelovanje z NVO**
5. **Predlog priprave Strategije razvoja nevladnih organizacij do leta 2028 in Strategije razvoja prostovoljstva do leta 2028**
6. **Razpisi iz Sklada za razvoj NVO**
7. **Razno**

Državni sekretar Jure Trbič je v imenu Ministrstva za javno upravo nagovoril člane. Poudaril je, da ima Ministrstvo za javno upravo pri sodelovanju z nevladnimi organizacijami številne dobre izkušnje. Sistemsko smo uredili področje nevladnih organizacij in sprejeli Zakon o nevladnih organizacijah ter Strategijo razvoja nevladnih organizacij in prostovoljstva do leta 2023. Zakon in strategija sta postavila osnovo za nadaljnje in poglobljeno sodelovanje med vlado in prostovoljskimi organizacijami. Za bolj operativno sodelovanje smo na Ministrstvu za javno upravo pripravili [smernice za sodelovanje vlade z nevladnimi organizacijami](https://www.gov.si/zbirke/javne-objave/vabilo-na-posredovanju-predlogov-na-smernice/). Te so trenutno v javni razpravi. V pripravi sta dve novi, ločeni strategiji: Strategija razvoja nevladnih organizacij in Strategija razvoja prostovoljstva. Strategiji se pripravljata za obdobje med letoma 2024 in 2028.

**Ad 2. POTRDITEV ZAPISNIKA 1. DOPISNE SEJE**

Predsednik sveta Bojan Golčar je povedal, da je bil zapisnik prejšnje seje, ki je bila dopisna in na kateri je svet sprejel predlog Poročila o izvajanju Strategije razvoja NVO in prostovoljstva do leta 2023 za obdobje od leta 2018 do konca leta 2020, poslan vsem članom in namestnikom kot priloga vabila. Sejo je svet izpeljal še v prejšnji sestavi in sprejel sklep o potrditvi predmetnega poročila.

**SKLEP št. 2: Svet je soglasno potrdil zapisnik 1. dopisne seje sveta.**

**Ad 3. SPREMEMBA POSLOVNIKA O DELU SVETA VLADE RS ZA SPODBUJANJE RAZVOJA PROSTOVOLJSTVA, PROSTOVOLJSKIH IN NEVLADNIH ORGANIZACIJ**

Tina Divjak (NVO) je predstavnika Ministrstva za javno upravo vprašala, kaj je razlog za predlagano spremembo 5. člena poslovnika, da se svet namesto najmanj štirikrat letno sestaja najmanj enkrat letno.

Jure Trbič (MJU) je predstavil predlog sprememb 9. in 12. člena, ki se nanašata na notranjo organizacijo MJU – namesto »Službe za nevladne organizacije« se navede »ministrstvo, pristojno za nevladne organizacije in prostovoljstvo«. Predlog spremembe 5. člena, da se seje sveta izvedejo najmanj enkrat letno namesto štirikrat letno, je iz razloga, da ne kršimo lastnega poslovnika, saj se svet v praksi ne srečuje štirikrat na leto. Tako spremenjen poslovnik še vedno omogoča, da se svet po potrebi srečuje večkrat letno. Pobuda za sklic seje je prav tako urejena v poslovniku (predsednik sveta ali tretjina članov).

V razpravi je Tina Divjak (NVO) poudarila, da je pravno gledano predlog ustrezen in da v preteklosti ni bilo leta, ko bi se svet sestal več kot dvakrat letno zaradi različnih okoliščin. Zmanjšanje ima simbolni pomen, saj člani sami sebi kažejo, da je vseeno, če se svet sestane samo enkrat letno. Ema Verbnik (NVO) je dodala, da pozna primere, ko je o določenih temah obvezen sklic seje. Kot člani sveta bi želeli biti vključeni v postopek sprejemanja tem, ki se neposredno dotikajo NVO – npr. smernic, strategij in delovati kot posvetovalno telo, kar je definicija sveta. Tina Divjak (NVO) je dodala, da se primerjalno gledano tovrstni sveti sklicujejo najmanj 3 do 4 krat letno. Predlagala je, da se 5. člen spremeni na način, da se svet sestaja po potrebi, vendar najmanj trikrat letno.

Mateja Mahkovec (MJU) je izpostavila, da morda vztrajanje pri simbolnem ni najboljše. Nevladne organizacije so se imele in se še bodo imele priložnost srečati s predsednikom vlade, poslovnik sveta omogoča tudi oblikovanje delovnih skupin. Svet ni mišljen kot operativno telo, ki bi pripravljal gradiva.

Uroš Vajgl (MOP) je dodal, da so sestanki na določeno temo smiselni, ko so stvari v javni obravnavi, in da naj se sklicujejo glede na vsebino. Vnaprejšnje zavezovanje k sestajanju zaradi sestajanja samega ni smiselno in uspešnost se meri glede na dosežke.

Predsednik sveta je dal na glasovanje predlog sprememb 5. člena poslovnika, da se seje sveta izvedejo najmanj enkrat letno, ki so ga člani sveta prejeli z gradivom.

**SKLEP št. 3: Predlog ni bil sprejet.**

Nato je predsednik dal na glasovanje predlog, da se 5. člen spremeni tako, da se svet sestaja po potrebi, vendar najmanj trikrat letno.

**SKLEP št. 4: Svet je sprejel Poslovnik Sveta Vlade RS za spodbujanje razvoja prostovoljstva, prostovoljskih in nevladnih organizacij s predlagano spremembo 5. člena, ki se glasi tako, da se svet sestaja po potrebi, vendar najmanj trikrat letno in s predlaganima spremembama 9. in 12. člena, ki se nanašata na notranjo organizacijo MJU. Sprejeti poslovnik je priloga tega zapisnika.**

**Ad 4. SMERNICE VLADE RS ZA SODELOVANJE Z NVO**

Breda Krašna (NVO) je izrazila začudenje nad Smernicami Vlade za sodelovanje z NVO, ki so v javni razpravi, saj povzemajo že napisano v različnih dokumentih, ne prinašajo pa nič novega. Predlaga razmislek v smeri, da bi v smernice dodali točko, ki bi bila namenjena usmeritvam glede javnih razpisov – izpostavila je primer MDDSZ, ko je bil razpis objavljen v petek, rok za prijavo pa 10 delovnih dni, kar je premalo za pripravo kvalitetne vloge. Inštruktaža je bila sklicana v četrtek, rok oddaje je bil v ponedeljek. Drug primer je razpis MZ, ki je bil objavljen konec maja, rok oddaje je bil konec junija. Rezultati razpisa niso bili znani do konca oktobra, s tem da so se projekti morali začeti izvajati s 1. 11. 2022. Predlagala je tudi uvedbo oddaje razpisnih vlog samo v e-obliki, tako kot to deluje na ravni Evropske unije.

Tina Divjak (NVO) je dodal, da pozdravljajo idejo smernic sodelovanja z NVO. Zakonodajno ima Slovenija zgledno urejeno sodelovanje z NVO, sedaj pričakujejo, da bi šli korak dlje od tega, kar že obstaja. Smernice so jih presenetile v smislu, da povzemajo Resolucijo o normativni dejavnosti, ki govori o zgodnjem vključevanju javnosti, v tem primeru pa zgodnjega vključevanja v pripravo Smernic ni bilo. V Sloveniji obstajajo nevladne organizacije, ki se profesionalno ukvarjajo z vključevanjem javnosti že leta, zato bi lahko pri pripravi smernice pomagale na način, da bi smernice služile svojemu namenu, to je, dajale praktične napotke, kako izvajati priporočila. Npr. NVO niso samo deležnik pri sprejemanju predpisov, ampak bi jih lahko ministrstva uporabila tudi kot partnerje za posvetovanje z ranljivimi skupinami, kadar sama nimajo dostopa do njih. Manjka pogovor o prvih idejah, rešitvah in testiranje terena. Predvsem imamo težavo z vključevanjem fizičnih oseb v posvetovanje. Javna razprava poteka po spletu, prek e-demokracije, vendar je to posvetovanje s tistimi, ki imajo kapaciteto, da se vanjo vključijo. Edina zadeva, ki je v Smernicah dejansko novost, so kontaktne osebe po ministrstvih. Pri tem je poudarila, da praksa kaže, da je imenovanje kontaktnih oseb za NVO kot vstopnih točk večkrat kontraproduktivno in se neposredna komunikacija z uradniki, ki pripravljajo politike, zmanjša. NVO se morajo vključevati v vsebine, tu je dodana vrednost in smiselno je, da to počnejo brez posrednika. Predlagala je, da v duhu nove vlade naredimo korak naprej, da se formira delovna skupina znotraj sveta ali se na drug način vključi organizacije, ki imajo v svojih vrstah strokovnjake s področja vključevanja javnosti.

# Samra Mušić (MZ) je podala pojasnilo Bredi Krašna glede Javnega razpisa za sofinanciranje programov varovanja in krepitve zdravja do leta 2025, ki je bil objavljen 27. 5. 2022, rok za prijavo je bil konec junija 2022. Komisija ni mogla oddati enotnega poročila, dokler ni dobila zadnjih dopolnitev, ki so prišle septembra 2022. Pojasnila je, da zamuda ni nastala iz malomarnosti, temveč iz razloga, da določeni postopki niso odvisni od njih. Kar se tiče digitalizacije razpisov pojasnjuje, da vzpostavitev ni enostavna, ker je treba vezati sistem na obstoječi sistem MF-ERAC in da delajo v tej smeri.

Igor Miljavec (NVO) je poudaril, da je potrebno pri digitalizaciji upoštevati zahteve po prilagoditvah, ki jih imajo ranljive skupine, npr. slepi. Opozoril je, da spletne strani in platforme niso prilagojene, čeprav Evropska unija to predpisuje.

Jure Trbič (MJU) se je razpravljavcem zahvalil za pripombe. Povedal je, da so smernice v medresorski obravnavi in da so na MJU v petek, 25. 11. prejeli odzive resorjev. Organizacije je pozval h konkretnim predlogom za izboljšanje smernic. V kolikor je želja in potreba se lahko formira delovna skupina na to temo. Koordinatorji po ministrstvih oz. kontaktne osebe za NVO so bile imenovane za večjo odzivnost v primeru konkretnih težav in hitrejšega dostopa do informacij. Kontaktne osebe niso mišljene kot »gatekeeperji«, ampak povezovalni element.

Tina Divjak (NVO) je povedala, da vidi dve možnosti: ali naj se smernice umakne iz javne razprave in MJU v pripravo besedila vključi NVO ali pa se formira delovna skupina znotraj sveta, ki ponovno oblikuje smernice. V nadaljevanju razprave se je strinjala s predlogom MJU, da se oblikuje neformalna skupina za pripravo smernic in da bo CNVOS zbral predloge nevladne strani.

**SKLEP št. 5: Svet se je seznanil s predlogom Smernic Vlade za sodelovanje z NVO in predlaga MJU, da v oblikovanje končnega besedila smernic vključi nevladne organizacije. Sklep je bil soglasno sprejet.**

**Ad 5. PREDLOG PRIPRAVE STRATEGIJE RAZVOJA NEVLADNIH ORGANIZACIJ DO LETA 2028 IN STRATEGIJE RAZVOJA PROSTOVOLJSTVA DO LETA 2028**

Jure Trbič (MJU) je predstavil okvirni načrt priprave obeh strategij. Strategiji se bosta pripravili za obdobje 2024 do 2028 in bosta pripravljeni na vključujoč način. Prizadevali si bomo, da bo v pripravi sodeloval čim širši krog deležnikov. Strategiji bosta pripravljeni po korakih, in sicer: (i) opredelitev izhodišč in ključnih razvojnih področij, (ii) priprava osnutka strategije, (iv) obravnava osnutka strategije, (iv) oblikovanje končnega predloga in sprejem.

Okvirni načrt priprave strategij in vključevanja javnosti:

1. Predstavitev izhodišč, opredelitev ključnih izzivov in razvojnih področij: izvedba delavnic/srečanj z različnimi deležniki, sestanki z resorji, lokalnimi skupnostmi, strokovna srečanja, obravnava izhodišč na Svetu za NVO – marec 2023
2. Priprava osnutkov strategij: ustanovite skupin za opredeljena razvojna področja, izvedba srečanj/delavnic po posameznih področjih, sestanki na medresorski ravni, strokovna srečanja, priprava osnutka Strategije – marec - junij 2023;
3. Obravnava osnutkov strategij: javna obravnava osnutka, sestanki na medresorski ravni, strokovna srečanja, obravnava osnutka na Svetu za NVO – junij - september 2023;
4. Oblikovanje končnega predloga in sprejem: javno posvetovanje o končnem predlogu (posvetovalna konferenca z deležniki), obravnava končnega predloga na Svetu za NVO, medresorska obravnava in sprejem na Vladi RS – november - december 2023.

Breda Krašna (NVO) je opozorila, da je pri ustanavljanju delovnih skupin potrebno vključiti vsebinske mreže; Konzorcij vsebinskih mrež želi biti sogovornik. Tina Divjak (NVO) je postavila vprašanje glede procesa: ali ima MJU bolj izdelane procesne načrte, predvsem glede regijskega, horizontalnega in vertikalnega vključevanja deležnikov (šol, CSD-jev, itd.)

Jure Trbič (MJU) je pojasnil, da bo MJU vključeval širok nabor deležnikov prek delavnic in srečanj - podobno kot pri pripravi veljavne strategije.

Tjaša Arko (PO) je opozorila MIZŠ, da v prejšnji strategiji ni bilo področja športa in mladine in izpostavila pomen vključevanja bolnišnic in CSD-jev. Prav tako je pomembno, da pri pripravi sodeluje več ključnih sodelavcev ministrstva, ne samo ena oseba, saj drugače ni mogoče pokriti različnih vidikov in politik.

Tina Divjak (NVO) je poudarila, da je bil prejšnji proces priprave strategije dober, je pa umanjkala regijska raven, saj je bil voden predvsem na nacionalni ravni (2 nacionalni konferenci). Tako niso bile dovolj naslovljene potrebe večjih nacionalnih organizacij in potrebe regijskih organizacij, ki so specifične. Potrebno je razmišljati o regijskih delovnih skupinah. Fokus Centralnega raziskovalnega projekta, ki je v teku, je drugačen kot pri strategijah, saj so tam v ospredju javne storitve in ne razvoj sektorja, zato se fokusne skuinem ki bodo izvedene v okviru CRP, ne morejo neposredno preslikat oz. izvesti namesto fokusnih skupin za pripravo strategije. Potrebno je tudi misliti strategiji kot dve ločeni strategiji. Strategija razvoja prostovoljstva naj se ukvarja z razvojem prostovoljstva. Prostovoljske organizacije pa so nevladne organizacije in bodo kot take vključene v strategiji razvoja NVO. Ne bi želeli dvotirnega obravnavanja nevladnega sektorja. Prednost dveh strategij je, da se prostovoljstvo ne bo »izgubilo« v NVO strategiji, saj je širše. Igor Miljavec (NVO) je poudaril, da je potrebno ob oblikovanju obeh strategij vključiti ranljive skupine.

Jure Trbič (MJU) je zagotovil, da bodo v pripravo strategij vsekakor vključene ranljive skupine.

Aleš Ojsteršek (MIZŠ) je dodal, da se sprejema Nacionalni program za mladino do leta 2028 –opozoril je na mnenje Računskega sodišč, da naj država ne podvaja ukrepov v različnih strategijah. Kumulativno je slika drugačna, poleg regionalnega so mogoči tudi področni pristopi.

**SKLEP št. 6: Svet se je seznanil s predlogom priprave Strategije razvoja nevladnih organizacij do leta 2028 in Strategije razvoja prostovoljstva do leta 2028.**

**Ad 6. RAZPISI IZ SKLADA ZA RAZVOJ NVO**

Jure Trbič (MJU) je povedal, da sta bila v tem mandatu objavljena že dva razpisa in sicer poziv za t.i. »match-funding« in razpis za razvoj prostovoljskih organizacij (profesionalizacija).

Predstavil je predlog razpisov iz sklada za NVO v letu 2023:

1. Javni razpis za sofinanciranje projektov za krepitev civilnodružbenega prostora in spodbujanje sodelovanja državljanov v procesih odločanja

Namen: Javni razpis bo usmerjen v sofinanciranje (i) projektov NVO za spodbujanje udeležbe ljudi v procese odločanja in (ii) spodbujanje organizacijskega razvoja NVO, ki delujejo na področju demokracije, dobrega upravljanja, transparentnosti in nadzora ter aktivnega državljanstva.

Okvirna višina sredstev: 5 mio za obdobje 4 let

Predvidena objava: februar 2023

1. Javni razpis za podporno okolje za NVO

Namen: Skladno z ZNOrg se iz sklada podpirajo projekti/programi horizontalnih mrež in regionalnih stičišč kot subjekti podpornega okolja NVO. V okviru javnega razpisa se bodo nadaljevale in nadgradile storitve podpornega okolja za NVO.

Okvirna višina sredstev: cca 2,5 mio letno

Predvidena objava: junij 2023

1. Javni razpis za razvoj in profesionalizacijo nevladnih organizacij

Namen: Sofinanciranje delovnih mest, ki bodo prispevala k razvoju in profesionalizaciji organizacij v Sloveniji:

* + - * sklop A: sofinanciranje delovnih mest za organizacijski razvoj v NVO in delovnih mest za opravljanje strokovnih nalog v NVO – predvidoma 30 delovnih mest
      * sklop B: sofinanciranje delovnih mest v NVO brez zaposlenih – predvidoma 50 delovnih mest

Okvirna višina sredstev: 4,5 mio za obdobje dveh let

Predvidena objava: jeseni 2023

Breda Krašna (NVO) je dodala, da je ministrstvo pozabilo na vsebinske mreže, ki naj bi se financirale prek resornih ministrstev, vendar v praksi tega ni zaznati (le MOP financira vsebinske mreže, kot je predvideno v Zakonu o nevladnih organizacijah). Glede na pogovore s predsednikom vlade ni bilo narejeno nobenega koraka naprej in razpisov za vsebinske mreže ni. Prosi, da se prouči možnost, kako bi se to začelo reševati ali v okviru posameznih ministrstev ali prek sklada za NVO.

Matej Planko (NVO) je predlagal, da se v Javnem razpisu za razvoj in profesionalizacijo nevladnih organizacij nekaj denarja nameni nacionalnim mrežam, ki pokrivajo celotno Slovenijo. Glede na dobro pokritost bi imel tako vložen denar dobre učinke.

Tina Divjak (NVO) je pozdravila prvi razpis, ostala dva že poznajo. Poudarila je, da se je za demokracijo potrebno neprestano boriti in da so pri tem v fokusu posamezniki, predvsem mladi, v smislu aktivnega državljanstva in politične participacije. Prek razpisov iz sklada bi morali sredstva usmerjati v organizacijski razvoj, kar se je prek razpisov, ki jih je vodil CNVOS (ACF) izkazalo za nujno in dalo zelo dobre rezultate; 5 do 10-krat boljše kot pri klasičnih razpisih. Dolgoročno naj bi razpisi za organizacijski razvoj zamenjali profesionalizacijo – razpise za zaposlovanje. Za dvig učinka razpisov je nujno, da organizacije razmišljajo o svojih rezultatih. Razmišljati je potrebno, kako razpise za organizacijski razvoj prilagoditi različnim razvojnim stopnjam organizacij. Opozorila je, da sklad služi izvajanju strategije in ta trenutek še ne vemo, kakšna bo strategija.

Jure Trbič (MJU) se je zahvalil za izražene pobude in predloge. Vsebinske mreže naj bi financirali resorji, vendar jih ne vsi. Tekom strategije se lahko to zgodbo odpre. Pri prihodnjih razpisih bo ministrstvo dajalo poudarek kazalnikom učinka, torej kakšna je bila sprememba in ne samo da so aktivnosti opravljene.

**SKLEP št. 7: Svet se je seznanil s predlogi razpisov iz sklada za NVO v letu 2023.**

**Ad 7. RAZNO**

Breda Krašna (NVO) svetu predlagala, da ponovno pozove MJU, da vzpostavi razprave s posameznimi ministrstvi, ki ne vključujejo vsebinskih mrež v svoje razpise – sodelovanje na tem področju je bilo v preteklosti že vzpostavljeno. NVO ne bodo prodrli do resorjev brez pomoči resornega ministrstva. Borut Pelko (NVO) je povedal, da je narava vsebinske mreže taka, da kritizira resorno ministrstvo in iz tega izvirajo neizogibna nesoglasja. Meni, da je bila praksa, ko je vsebinske mreže financiralo MJU, boljša. Uroš Vajgl (MOP) je izrazil podporo povedanemu. Moramo si prizadevati za dobro sodelovanje z NVO na vseh ministrstvih, ne glede na vodstvo ministrstva. Zagovarja, da se podpora mrežam zagotavlja centralno.

Tina Divjak (NVO) je razložila, da ko govorimo o vsebinskih mrežah večina vidi »MJU-jeve« vsebinske mreže, kot so bile financirane v preteklosti. Vsebinske mreže so dejansko vse mreže, ki združujejo športne, invalidske, idr. organizacije. Ob preštevanju so na CNVOS prišli do številke 170. Gre za temo, ki jo je treba nasloviti v strategiji. Obstajajo področja, kjer mreže obstajajo že 100 let, na drugi strani pa na nekaterih področjih te povezanosti v takšni obliki ni.

Dr. Darij Krajčič (MKGP) je povedal, da je treba biti pri centralizaciji previden, saj ne doseže vedno cilja. Kot primer je navedel Lovsko zvezo Slovenije, ki jo financira MKGP in ne vidi, kako bi to prevzelo MJU. Jure Trbič (MJU) je odgovoril, da moramo ločiti servisno dejavnost in zagovorništvo, saj bi bilo res nesmiselno, da bi MJU financiral gasilsko ali Lovsko zvezo Slovenije. Druga plat so vsebinske mreže, zagovorništvo - to bo predmet v procesu priprave strategije in se lahko doreče tam.

Tina Divjak (NVO) je ob koncu dodala, da je od nastopa vlade CNVOS dobil veliko pozivov (naročil) ministrstev za izbor predstavnikov v različna vladna delovna telesa. Ugotavljajo, da se je uprava znova začela odpirati in se sodelovanje izboljšuje. Po drugi strani so glede na števec kršitev Resolucije o normativni dejavnosti še možnosti za izboljšanje, kar se tiče vključevanja javnosti v pripravo predpisov.

Bojan Golčar (NVO) je zaključil sejo in povedal, da bo naslednje srečanje v začetku naslednjega leta. Seja je bila zaključena ob 16. uri.

Zapisala:

Mojca Žerovec (MJU)

Prilogi:

* Poslovnik o delu Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij
* Power point prezentacija procesa priprave strategij in razpisov iz Sklada za NVO (k 5. in 6. točki dnevnega reda)

Poslati:

* vsem prisotnim

V vednost:

* odsotnim članom